PÁLYÁZATI ÚTMUTATÓ

I. FEJEZET

ÁLTALÁNOS TUDNIVALÓK

**I. A pályázat célja**

Az ipari parkokról szóló 297/2011. (XII. 22.) Korm. rendelet (a továbbiakban: Korm. rend.) 2. § (1) pontja alapján a nemzetgazdasági miniszter pályázatot ír ki az „Ipari Park” cím elnyerésére.

A Nemzetgazdasági Minisztérium (a továbbiakban: NGM) célja, hogy jelen pályázattal lehetőséget adjon az „Ipari Park” cím elnyerésére olyan szervezetek számára, amelyek a vállalkozások versenyképességének növelésével vonzó befektetési környezetet teremtenek, korszerű telephely kialakításával és emelt szintű szolgáltatások nyújtásával.

A Korm. rend. szerint ipari park: „a területfejlesztésről és a területrendezésről szóló 1996. évi XXI. törvény (a továbbiakban. Ttv.) 5. § p) pontja szerinti szervezet.”

A Ttv. „hivatkozott pontja szerint„ipari park: infrastruktúrával ellátott olyan terület, ahol elsősorban termelő és feldolgozóipari tevékenységet végző, valamint innovációra törekvő vállalkozások találhatóak.”

Az „Ipari Park” cím elnyerése a jogszabályokban és más pályázati rendszerekben megfogalmazott támogatások és preferenciák elnyeréséhez, illetve igénybevételéhez előírt „Ipari Park” cím megszerzését jelenti, azonban annak elnyerése nem jelent közvetlen pénzügyi támogatást.

**II. A pályázók köre**

Az „Ipari Park” cím elnyerésére pályázhat az ipari parkot megvalósítani, fejleszteni és üzemeltetni szándékozó, e célból megfelelő stratégiát kidolgozó

* gazdasági társaság,
* helyi önkormányzatok vagy
* helyi önkormányzat társulása

(a továbbiakban együtt: Pályázó), amely a következőkben meghatározott feltételeknek megfelelő területtel, infrastruktúrával, szolgáltatásokkal és szakmai háttérrel rendelkezik és a hatósági előírásoknak és a szakmai követelményeknek mindenben megfelelő befektetési lehetőséget kínál a vállalkozások betelepedéséhez.

Nem pályázhat az „Ipari Park” cím elnyerésére olyan szervezet, amely

a) az adózás rendjéről szóló törvény szerint – a pályázata benyújtásának időpontjában – nem minősül köztartozásmentes adózónak;

b) saját tőkéjét elvesztette vagy saját tőkével nem rendelkezik (kivéve a helyi önkormányzat és a helyi önkormányzatok társulása);

c) az államháztartás alrendszereiből juttatott támogatásra vonatkozó szerződésben vállalt valamely kötelezettségét – a pályázat benyújtását megelőző két naptári éven belül – nem teljesítette.

**III. A pályázati feltételek**

III. 1. Az „Ipari Park” cím elnyerésének ingatlanra vonatkozó feltételei:

1. az ipari park céljára kialakított terület (telek) nagysága legalább 20 hektár, amely törzsterületből, vagy törzsterületből és fejlesztési területből áll. Az ipari park törzsterületének egybefüggő területet kell alkotnia.
2. betelepített törzsterület esetén a betelepült vállalkozások (tulajdonosok és bérlők) nyilatkozattal csatlakoznak az ipari park megvalósításához. Betelepíthető törzsterület esetén a Pályázó a terület tulajdonjogával vagy tartós (legalább 25 éves) használati, hasznosítási jogával igazoltan rendelkezik, és a Pályázó 30 napnál nem régebbi tulajdoni lappal igazolja annak per- és igénymentességét,és amelynél a Pályázó 30 napnál nem régebbi hiteles tulajdoni lap-másolattal igazolja a terület ipari parki hasznosításának lehetőségét.
3. a fejlesztési terület: esetében amellett, hogy a területet iparterületté nyilvánították, a termőföldnek minősülő területnek rendelkeznie kell a termőföld végleges más célú hasznosítására vonatkozó jogerős ingatlanügyi hatósági engedéllyel. Emellett a Pályázónak igazolnia kell – 30 napnál nem régebbi tulajdoni lapon feltüntetett – tulajdonosok nyilatkozatával a terület ipari park megvalósítására irányuló hasznosításának lehetőségét
4. amennyiben az ipari park valamely területét korábban iparterületként hasznosították, a Pályázó rendelkezik a terület környezeti állapotának tényfeltárását tartalmazó dokumentációval;
5. amennyiben a 4)pontban megjelölt dokumentáció szerint a terület környezetvédelmi szempontból szennyezett, akkor a Pályázó rendelkezik a környezetvédelmi hatóság által jóváhagyott kármentési beavatkozási tervvel;
6. védett természeti területen lévő ingatlan nem nyerhet ,,Ipari Park” címet.

III. 2. Az „Ipari Park” cím elnyerésének egyéb feltételei:

1. a Pályázó rendelkezik a tervezett ipari parkra vonatkozó megvalósíthatósági tanulmánnyal;
2. a pályázat beadásakor már legalább 5 vállalkozás az ipari park területén működik, és a vállalkozások által teljes időben foglalkoztatottak együttes létszáma legalább 100 fő;
3. a Pályázó vállalja, hogy fejlesztő munkája eredményeként a pályázat elnyerésétől számított 5. év végére a betelepült vállalkozások száma legalább 10, illetve a meglévő és a létesítendő munkahelyeken a teljes munkaidőben foglalkoztatottak száma együttesen legalább 350 fő lesz;
4. a Pályázó rendelkezik a helyi önkormányzat ipari park létrehozását támogató nyilatkozatával;
5. a Pályázó rendelkezik a területfejlesztés térségi feladatait ellátó, területileg érintett szervek ipari park létrehozását támogató nyilatkozatával,
6. a Pályázó vállalja, hogy a cím elnyerését követő két hónapon belül létrehozza az ipari park portálon az ipari park felületét és gondoskodik annak folyamatos működéséről,
7. a Pályázó rendelkezik betelepülési szerződéssel.

A *2.)* és *3.)* pont esetében egy vállalkozásnak kell tekinteni azokat a vállalkozásokat is, amelyek a köztük fennálló kapcsolat alapján a társasági adóról és az osztalékadóról szóló 1996. évi LXXXI. törvény alapján kapcsolt vállalkozásnak minősülnek.

**IV. A pályázat benyújtásának módja, helye és határideje**

1. Pályázatot benyújtani csak magyar nyelven, kizárólag a pályázathoz készített, a pályázati útmutatóban közölteknek megfelelően kitöltött és cégszerűen aláírt pályázati adatlapokon és formanyomtatványon, valamint az előírt kötelező mellékletek hiánytalan csatolásával lehet.
2. A pályázati útmutató, a pályázati adatlap és a formanyomtatvány a kormány honlapjáról ([www.kormany.hu](http://www.kormany.hu)) letölthetőek. Az adatlap és a formanyomtatvány sem tartalmukban, sem alakjukban nem változtatható.
3. A pályázatot 2 (1 eredeti és 1 másolati) példányban, valamint a pályázati adatlapot, forma­nyomtatványt és az „**E”** melléklet szerinti megvalósíthatósági tanulmányt (Word formátumban) 2 példányban CD-n, kizárólag postai úton az alábbi címére kell beküldeni:

**Nemzetgazdasági Minisztérium**

**(Iparstratégiai Főosztály)**

1055 Budapest, Honvéd utca 13-15.

1. A pályázatokat egy kötetben, összefűzött (spirálozott) formában kell benyújtani. Az eredeti példány címlapján „E” megjelölést kérünk feltüntetni. Azokat a dokumentumokat, amelyek mérete, formája az összefűzést nem teszi lehetővé, külön dossziéban kell beadni, megjelölve azok sorszámát (melléklet, függelék). Amennyiben a Tulajdoni lapok másolatainak nagy mennyisége kezelhetetlenné teszi a pályázatot, megengedett azok külön kötetben történő benyújtása.
2. A pályázati adatlap és formanyomtatvány valamennyi lapját a megjelölt helyeken cégszerűen kell aláírni. Aláíró csak az lehet, aki(k)nek az aláírási címpéldányát becsatolták.
3. A Pályázónak a pályázat benyújtásakor 50.000 Ft pályázati díjat a Magyar Államkincstárnál vezetett Nemzetgazdasági Minisztérium **10032000-01460658-00000000** számlaszám javára **átutalással** kell teljesíteni. A pályázati díj átutalásakor az átutalási megbízás nyomtatványon a „Közlemény” rovatban „**#310** **Pályázati díj IP**” jelölést kell alkalmazni. A pályázati díj befizetését a banki terhelési értesítő hitelesített másolata vagy az átutalást végrehajtó bank igazolja.
4. A pályázatokat a pályázati útmutatóban leírt érvényességi, formai és tartalmi követelmények szerint kell benyújtani.
5. A pályázatok beadási határideje: folyamatos
6. A pályázatok elkészítésével kapcsolatosan a Nemzetgazdasági Minisztérium Ipari és Építésgazdasági Főosztályán Iparstratégiai Főosztályán Vlasics Vivien a vivien.vlasics@ngm.gov.hu és az [ipegfo@ngm.gov.hu](mailto:ipegfo@ngm.gov.hu) e-mail címen ad információt.

**V. Az elbírálás folyamata**

**A pályázatok érdemi elbírálásának előfeltétele az érvényességi, valamint formai követelmények maradéktalan teljesítése.**

1. Tartalmi értékelés

Az Ipari Parkokról szóló 297/2011. (XII. 22.) Korm. rendelet 4. §-a értelmében az „Ipari Park” cím pályázat részletes szakmai követelményrendszerét, valamint a pályázat értékelési szempontjait a pályázati kiírás határozza meg.

Az **érvényességi és formai követelményeknek megfelelő pályázatok** tartalmi értékelésére az adatlapok, a formanyomtatvány, a becsatolt megvalósíthatósági tanulmány kivonat szakmai elbírálása alapján kerül sor. A szakmai elbírálás az alábbi pontozási rendszerben történik:

|  |  |  |  |  |
| --- | --- | --- | --- | --- |
|  | **Szempontok** | | **Max pontsz.** | **Adható pontsz.** |
| **1.** | **A pályázó szervezet és menedzsmentje, az ipari park működtetésével kapcsolatos elképzelési** | | **16** |  |
| **1/a** | A szervezet és menedzsment alkalmassága az ipari park megfelelő működtetéséhez | | 4 | 0-4 |
| **1/b** | A park működtetésével kapcsolatos elképzelések | | 6 | 0-6 |
| **1/c** | A park működtetésének pénzügyi megalapozottsága, eddig megvalósított beruházásai | | 6 | 0-6 |
| **2.** | **Az ipari park területének jellemzői, az ipari park távlati fejlesztési lehetőségei** | | **16** |  |
| **2/a** | Az ipari park területének egybefüggősége, mérete, bővíthetősége | | 4 | 0-4 |
| **2/b** | A park közműellátottsága | | 7 | 0-7 |
| **2/c** | A park megközelíthetősége | | 5 | 0-5 |
| **3.** | **Az ipari parkba betelepült és betelepülő vállalkozások** | | **13** |  |
| **3/a** | **Az ipari parkba betelepült vállalkozások** (pontok a kategóriák alapján adhatóak) | Jelenleg 6-8 vállalkozás működik a parkban | 2 | 0/2/3/4 |
| Jelenleg 9-12 vállalkozás működik a parkban | 3 |
| Jelenleg több mint 12 vállalkozás működik a parkban | 4 |
| **3/b** | **Az ipari parkba betelepülő vállalkozások száma az 5 éves betelepítési terv alapján** (pontok a kategóriák alapján adhatóak) | 11-17 vállalkozás betelepítése | 1 | 0/1/2/3 |
| 18-25 vállalkozás betelepítése | 2 |
| Több mint 25 vállalkozás betelepítése | 3 |
| **3/c** | **A betelepült vállalkozások hatása a térség gazdaságára** | | **6** | 0-6 |
| **4.** | **Munkaerő adottságok és munkahelyteremtő hatás** | | **14** |  |
| **4/a** | **A térség munkaerőhelyzete, tovább- és átképzési lehetőségei** | | **4** | 0-4 |
| **4/b** | **A betelepült vállalkozások által foglalkoztatottak összlétszáma** (pontok a kategóriák alapján adhatóak) | 101-150 fő | 3 | 0/3/5/7 |
| 151-300 fő | 5 |
| 300 fő fölött | 7 |
| **4/c** | **A tervezett létszám az 5 éves betelepítési terv alapján** (pontok a kategóriák alapján adhatóak) | 351-400 fő | 1 | 0/1/2/3 |
| 401-600 fő | 2 |
| 600 fő fölött | 3 |
| **5.** | **Az ipari park beruházásai** | | **14** |  |
| **5/a** | A tervezett beruházások műszaki előkészítettsége | | 5 | 0-5 |
| **5/b** | Pénzügyi megalapozottsága, források szerkezete | | 6 | 0-6 |
| **5/c** | Megújuló energiaforrás (tervezett) használata (nap, szél, biomassza, stb.) | | 3 | 0-3 |
| **6.** | **Az ipari park szolgáltatásai** | | **8** |  |
|  | Az ipari park jelenleg meglévő és tervezett szolgáltatásainak aránya, sokrétűsége, minősége és színvonala. | | **8** | 0-8 |
| **7.** | **Új technológiák, energiatudatos megoldások átvétele, alkalmazása a betelepült vállalkozások körében** (A pont akkor adható, ha teljesíti a kritériumot.) | | **6** |  |
| **7/a** | Az ipari park energiatudatos jellegének kialakítása | | 3 | 0-3 |
| **7/b** | Piac-közeli stádiumban lévő új technológiák átvétele és alkalmazása | | 3 | 0-3 |
| **8.** | **Az ipari park együttműködései** (A pont akkor adható, ha teljesíti a kritériumot.) | | **8** |  |
|  | Kamarákkal | | 2 | 0/2 |
| Nemzeti Külgazdasági Hivatallal | | 2 | 0/2 |
| Települési önkormányzattal | | 2 | 0/2 |
| Szakmai civil szervezetekkel | | 1 | 0/1 |
| Egyéb: munkaügyi központtal, más ipari parkokkal, oktatási intézményekkel | | 1 | 0/1 |
| **9.** | **Az ipai park klaszteresedésének lehetőségei** | | **5** |  |
|  | Az ipari parkba betelepült és betelepíteni tervezett vállalkozások tevékenységének egymásra épülése, kapcsolódás, közös K+F, marketing, értékesítési politika megléte. | | 5 | 0-5 |
| **Összesen (maximum):** | | | **100** |  |
|  | **Pótlólagos szempontok**[[1]](#footnote-1) | |  |  |
| **10.** | **Elmaradott térségek és települések a 290/2014. (XI.26) Korm. rendelet alapján** (A pont akkor adható, ha teljesíti a kritériumot.) | | **4** |  |
|  | A területfejlesztés szempontjából komplex programmal segítő leghátrányosabb helyzetű 33 kistérség | | 4 | 0/2/3/4 |
| A területfejlesztés szempontjából leghátrányosabb helyzetű 14 kistérség, valamint 105/2015. (IV.23.) Korm. rendeletben meghatározott nem kedvezményezett kistérségben lévő, a társadalmi-gazdasági és infrastrukturális szempontból elmaradott és az országos átlagot jelentősen meghaladó munkanélküliséggel sújtott települések. | | 3 |
| A területfejlesztés szempontjából hátrányosabb helyzetű 47 kistérség, és a 105/2015. (IV.23.) Korm. rendeletben meghatározott nem kedvezményezett kistérségben lévő, a társadalmi-gazdasági és infrastrukturális szempontból elmaradott vagy az országos átlagot jelentősen meghaladó munkanélküliséggel sújtott települések. | | 2 |
| **11.** | **Az ipari park környezeti állapota** (Csak barnamezős beruházás esetén adható pont, kategóriák alapján) | | **4** |  |
|  | Barnamezős beruházás esetén, amennyiben a kármentesítés befejeződött a területen. | | 4 | 0/4 |
| Barnamezős beruházás esetén, amennyiben még nem végezték el a kármentesítést a környezeti állapot javításának, illetve megőrzésének érdekében tett, illetve tervezett intézkedések, és azok pénzügyi megalapozottsága. | | 3 | 0-3 |
| **12.** | **Megváltozott munkaképességű személyek foglalkoztatása** | | **3** |  |
|  | Amennyiben az ipari parkba betelepült vállalkozások összesen legalább 20 megváltozott munkaképességű személyt foglalkoztatnak. | | 3 | 0/3 |
| **Összesen bónuszpontokkal (maximum):** | | | **110** |  |

**A minimális összpontszám: 70**

**A pályázati adatlapok és a formanyomtatvány kitöltésénél, továbbá a mellékletek − külö­nösen a megvalósíthatósági tanulmány kivonat − tartalmának megfogalmazásánál kiemelt figyelmet fordítsanak arra, hogy az ipari park projekt a felsorolt szempontok szerint értékelhető legyen!**

2. Döntés-előkészítés, döntési mechanizmus

A pályázatok elbírálását a Nemzetgazdasági Minisztérium Ipari és Építésgazdásági Főosztálya végzi. Az érvényességi és formai követelmények nem teljesítése a pályázat elutasításával jár. Hiánypótlásra csak a kötelező mellékletek vonatkozásában, a bíráló írásbeli kérésére, a kérést követő 10 munkanapon belül van lehetőség. Amennyiben a Pályázó a kérelem ellenére nem nyújtja be a hiányzó mellékletet, a pályázat elutasításra kerül. A pályázatok elbírálása folyamatos.

A benyújtott teljes pályázati dokumentációt, a pályázati adatlapokat, mellékleteket és – amennyiben a Pályázó másként nem nyilatkozik – a teljes formanyomtatványt az NGM, illetve az értékelésben résztvevő személyek bizalmasan kezelik.

Az ”Ipari Park” cím odaítéléséről – az Ipari Park Tanács javaslatának figyelembevételével – a nemzetgazdasági miniszter dönt. A pályázat eredményeinek közlésére levélben, a döntést követő 15 munkanapon belül kerül sor.

3. Az ”Ipari Park” címet elnyert szervezetek listájának közzététele, értesítés a tudományos és technológiai park létrejöttéről

Az NGM az ”Ipari Park” címet elnyert szervezetek listáját a minisztérium hivatalos lapjában és honlapján teszi közzé a Pályázók külön hozzájárulása nélkül.

A miniszter írásban értesíti az „”Ipari Park” címet elnyert címviselő szervezetet, hogy az ipari park a pályázatban foglalt területtel, valamint kötelezettségekkel létrejött, vagy a Pályázót arról, hogy a pályázat elutasításra került.

II. FEJEZET

TECHNIKAI ÚTMUTATÓ

az

„IPARI PARK” CÍM PÁLYÁZATI ADATLAP, FORMANYOMTATVÁNY ÉS MELLÉKLETEK KITÖLTÉSÉHEZ

|  |
| --- |
| Figyelem! Tekintettel arra, hogy az „Ipari Park” cím pályázat esetében hiánypótlásra nincs mód, kérjük, hogy az „Útmutató”-t figyelmesen olvassák el, hiszen a pályázat tartalmi és formai szempontból egyaránt kötött, tehát a hiányos pályázatok − bírálat nélkül − elutasításra kerülnek. Nem lehet kitöltetlenül hagyni az „Adatlap”, a „Formanyomtatvány” egyetlen részét sem, illetve nem hiányozhat a „Kötelező mellékletek” közül egy sem.  Amennyiben a Pályázó úgy értékeli, hogy pályázatára az adott feltétel/előírás nem vonatkozik, úgy ezt az adott helyen közölje és indokolja a kötelező adatszolgáltatás elhagyásának okát.  További figyelmeztetés! A pályázati adatlapokat (IPC 1-6), a „Formanyomtatvány”-t és az E melléklet részét képző megvalósíthatósági tanulmányt (Word formátumban) CD-n, két példányban a pályázathoz csatolni kell! |

II./1. ADATLAPOK KITÖLTÉSE

**IPC 1**

Ügyeljen arra, hogy a pályázat többi részével megegyező adatokat írjon be!

**Az ipari park alapadatai**

1. **Az ipari park megnevezése**: Adja meg a tervezett ipari park nevét! Ügyeljen arra, hogy olyan elnevezést adjon, amellyel még egyetlen park sem rendelkezik.

Az ipari parkok elnevezéseiről a következő helyen tájékozódhat:

<http://www.kormany.hu/download/7/5c/d0000/Ipari%20parkok%20list%C3%A1ja.pdf#!DocumentBrowse>

A nyertes pályázók esetében az ipari park megnevezését is közzé tesszük.

1. **Közigazgatásilag illetékes önkormányzat**: Adja meg, hogy a parknak kijelölt terület melyik közigazgatásilag illetékes települési önkormányzathoz tartozik. Amennyiben az adott terület több önkormányzathoz tartozik, akkor mindegyiket tüntesse fel.
2. **Rendelkezésre álló terület nagysága**: Adja meg a parknak kijelölt bruttó területet (a nem értékesíthető területekkel együtt), amelynek meg kell egyeznie a törzsterület és fejlesztési terület nagyságának összegével. A törzsterület és a fejlesztési terület fogalmát és követelményrendszerét a Pályázati Útmutató I. fejezetének III. 1. a) pontja tartalmazza. Különösen ügyeljen, hogy a területek nagysága összhangban álljon az IPC 2 adatlapban megadott Rendelkezésre álló terület Tény oszlopában megadott értékkel, valamint a Formanyomtatvány 3. táblázatában szereplő törzsterülettel és fejlesztési területtel.
3. **Terület és infrastruktúra becsült értéke**: Adja meg az ipari parknak kijelölt terület és a területen kialakított infrastruktúra együttes becsült értékét!
4. **Az ipari park irányú fejlesztés kezdete**: Adja meg azt az évet, amikor a terület fejlesztése megkezdődött.
5. **A pályázatban bemutatott (további) beruházások:** Adja meg a park fejlesztésével kapcsolatos tervezett beruházások befejezésének évét és értékét!

**A pályázó szervezet**: Adja meg a pályázó szervezet főbb adatait!

**IPC 2**

**A betelepült/betelepülő vállalkozások adatai**

A táblázatnak az ipari park tervezett fejlődését kell bemutatnia a területek hasznosításával, valamint a betelepült vállalkozások teljesítményével.

A betelepült/betelepülő vállalkozások számának és az általuk foglalkoztatott létszámnak összhangban kell állnia a Pályázati Útmutató I. fejezetének III. 2. 2) és 3) pontjával! Ügyeljen arra, hogy összhangban legyen a vállalkozások száma a Formanyomtatvány 7. pontjával!

A táblázat Tény oszlopában a pályázat beadásának időpontjában a már valóban betelepült, működő vállalkozások összesített adatait kell szerepeltetni. A táblázat többi oszlopa esetében becsült értéket kell adni az év végéig betelepült összes vállalkozásról, illetve a betelepült vállalkozásokhoz tartozó összesített, halmozott (göngyölített) adatokról. A göngyölített adatok nem az előző évhez képest történt változásokat mutatják, hanem az ipari parkban működő vállalkozások év végi számát és adatait.

Beruházási érték a betelepült vállalkozások termelő beruházásai értékének összege, amely közelítően megegyezik a mérlegek „tárgyi eszközök” sorában szerepelő adatok összegével, és beleértendő minden eszköz, nem csak az új beruházások.

Az árbevétel és export bevétel Tény oszlopában a benyújtást megelőző év adatait kell szerepeltetni. A táblázat többi oszlopában az éves várható, becsült adatokat kell megadni.

Az exportarány a betelepült vállalkozások összesített éves árbevételi és export adataiból számított átlag:

vállalatok éves exportárbevétele

Exportaránya (%) = –––––––––––––––––––––––––––––––––––––––––- x 100

vállalkozások éves összes árbevétele (exporttal együtt)

A Rendelkezésre álló terület (beleértve a már betelepült vállalkozások területét is) bruttó módon értendő, amely tartalmazza a nem értékesíthető területeket is, illetve magába foglalja a törzs- és fejlesztési területet.

Nettó (hasznosítható) terület = Rendelkezésre álló terület - nem hasznosítható (nem értékesíthető, bérbe adható) területek (pl. utak).

A Tény oszlopban az IPC 1 adatlap 3. sorában feltüntetett érték szerepel Rendelkezésre álló területként, illetve az abból számított nettó terület. Amennyiben az elkövetkező évekbe tervezik a park bővítését, ennek megfelelően kell mindkét adatot változtatni, illetve a módosított számokból kell kiszámítani az adott év értékesített, valamint betelepített terület arányát a következő módon:

értékesített terület

Értékesített terület aránya (%) = –––––––––––––––– x 100

nettó terület

betelepült, működő vállalkozások által elfoglalt terület

Betelepített terület aránya (%) = ––––––––––––––––––––––––––––––––––––––––––– x 100

nettó terület

Az értékesített, illetve betelepített terület aránya a nettó terület teljes értékesítése, illetve betelepítése esetén éri el a 100%-ot!

# Az ipari park szolgáltatásai {IPC 3, 4, 5, 6 adatlapok}

Az ipari park jelenlegi és tervezett szolgáltatásai. Ügyeljen, hogy összhangban álljon a pályázatban szereplő beruházási tervekkel!

## II./2. PÁLYÁZATI FORMANYOMTATVÁNY KITÖLTÉSE

Ügyeljen arra, hogy a formanyomtatványban szereplő válaszai a tartalmi értékelés szempontjait figyelembe véve értékelhetőek legyenek.

**1. pont:**

Egy rövid összefoglalás az ipari park projektről, amely a pályázat valamennyi fontosabb elemét felsorakoztatja.

**2. pont:**

Kérjük, mutassa be a pályázó szervezetet, adjon rövid ismertetést a működtető szervezet gazdasági hátteréről, céljairól, valamint a céget képviselő személyekről, amelyek az ipari park megvalósításáért felelnek.

**3. pont:**

A törzsterület és a fejlesztési terület fogalmát és követelményrendszerét a Pályázat Útmutató I. fejezetének III. 1. a) pontja tartalmazza. Ügyeljen arra, hogy a táblázatban szerepeltetett adatok összhangban álljanak az IPC 1 és IPC 2 adatlap megfelelő soraival, valamint a B. melléklet helyszínrajzain bejelölt területekkel, illetve a C/1. mellékletben szereplő tulajdoni lap másolatokkal!

A táblázatban szereplő adatokat a tulajdoni lapok alapján szükséges ismertetni (minden helyszínrajzi számot külön sorba írva)! Térjen ki a terület nagyságára m2-ben (1 ha = 10.000 m2), és a tulajdoni lapon szereplő művelési ágra. Hasznosítási jogcímként a következő fogalmakat használhatja (a Pályázó szempontjából):

* **Tulajdonos**: amennyiben a Pályázó rendelkezik a terület tulajdonjogával,
* **Csatlakozási nyilatkozat**: amennyiben a Pályázó nem rendelkezik a tulajdonjoggal, azonban a terület tulajdonosa nyilatkozattal csatlakozik az ipari parkhoz,
* **Hasznosításra jogosító szerződés**: amennyiben a Pályázó nem rendelkezik a tulajdonjoggal, azonban tartós (legalább 25 éves) hasznosításra jogosító szerződése van a területre.

A terület környezetvédelmi jellemzőire – a „Ipari Park” címről és az ipari parkokról szóló 297/2011. (XII. 22.) Korm. rendelet 3. § (5) bekezdés d) pontjára, valamint a 3.§ (6) bekezdésre figyelemmel – a következő fogalmakat használhatja:

* + Korábban iparterületként nem hasznosított terület
  + Korábban iparterületként használt, környezetvédelmi szempontból nem szennyezett terület
  + Korábban iparterületként használt, környezetvédelmi szempontból szennyezett terület

**4. pont:**

4.1. A Megvalósíthatósági tanulmány alapján ismertesse az ipari park megvalósításának gazdasági feltételeit, kitérve

* a közlekedési feltételekre,
* az ipari park számára elérhető humán erőforrás helyzetére (térség munkaerő-helyzete, munkanélküliség adatai, tovább- és átképzési lehetőségek stb.),
* egyéb, a projekt szempontjából fontosnak tartott információkra.

4.2. Mutassa be részletesebben az IPC 3, 4, 5, 6 adatlapokon ismertetett szolgáltatásokat, illetve azok helyszínét az E/2. számú melléklet tartalmi összefoglalásával. Ennél a pontnál csupán a szolgáltatások tartalmát, minőségét és színvonalát kell bemutatni, és nem kell kitérni a költségekre, illetve a várható bevételekre.

Amennyiben az ipari parkban működik inkubátor- és szolgáltatóház, innovációs központ, stb. mutassa be részletesebben azok elhelyezkedését, általuk nyújtott szolgáltatásokat, működésüket, stb.

**5. pont:**

5.1. Ismertesse az ipari park meglévő infrastrukturális adottságait, a következő 5 évre vonatkozó fejlesztési elképzeléseit. Kérjük, ismertessék az ipari park komplex infrastruktúrával történő ellátásának kapacitás-igényeit valamennyi alapvető infrastruktúrára vonatkozóan (víz-, szennyvíz-, esővíz-, villamos energia-, gáz-, informatikai és hírközlési hálózat-, út és iparvágány). Térjenek ki a megvalósítás ütemezésére.

5.2. Ismertesse a beruházás költségtervezetét a megadott táblázatban.

5.3. Ismertesse a beruházás forrásait a megadott táblázatban.

5.4. Ismertesse a beruházás megtérülését a megadott táblázatban.

**6. pont:**

Összefoglalóan ismertesse az ipari park működtetését és betelepítését, gazdálkodását. Térjen ki marketing-elképzeléseire, ezen belül a betelepült vállalkozásokkal történő kapcsolattartás módjára, illetve az ipari parkba potenciálisan betelepülő vállalkozásokkal történő kapcsolatfelvétel módjára, valamint a marketing-tervhez kapcsolódó költségvetési tervére.

**7. pont:**

Ismertesse a betelepült és a betelepülő vállalkozások adatait a megadott táblázatban összhangban az IPC-2 adatlap adataival, illetve a C/2, C/3. és C/4. mellékletekben szereplő nyilatkozatokkal, dokumentumokkal.

**Betelepült vállalkozások**: azok az ipari park területén már működő vállalkozások, amelyek cégkivonatában, a pályázatban megjelölt területen székhellyel, telephellyel vagy fiókteleppel, valamint a C/3. mellékletbe csatolt, érvényes csatlakozási nyilatkozattal rendelkeznek. A Pályázónak igazolni kell, hogy a betelepült vállalkozások ténylegesen a park kijelölt területén működnek a C/4. mellékletbe csatolt dokumentumokkal.

Csak a területen ténylegesen működő vállalkozások számítanak betelepült vállalkozásoknak, amennyiben a terület tulajdonosa bérbe adta, és önmaga nem folytat tevékenységet az ingatlanon, csupán a bérlő számít betelepült vállalkozásnak. Betelepült vállalkozás esetén fel kell tüntetni az ipari park területén székhelyként, telephelyként, vagy fióktelepként a cégnyilvántartásba bejegyzett ingatlan címét és helyrajzi számát.

**Betelepülő vállalkozások**: azok a vállalkozások, amelyek tevékenységüket az ipari park területén kívánják a jövőben folytatni (azonban még nem kezdték meg a működésüket), és érvényes csatlakozási nyilatkozattal rendelkeznek.

**A vállalkozások nagyságánál** a következő kategóriákat használják: mikro vállalkozás, kisvállalkozás, közepes vállalkozás, nagyvállalat.

Ismertesse a betelepült vállalkozások innovációs tevékenységét, fejlesztését szövegszerűen!

1. **pont:**

Ismertesse, hogy részesült-e már az államháztartás alrendszereiből vagy európai uniós forrásokból juttatott támogatásban (cím, év, időtartam, összeg, vállalt kötelezettségek), és teljesítette-e a vállalt kötelezettségeket

**9. pont:**

Ismertesse az ipari park és vállalkozásai jelenlegi és tervezett együttműködését más szervezetekkel (települési önkormányzat, kamarák, oktatási intézmények, munkaügyi központok, más ipari parkok, innovációs központok, szakmai civil szervezetek, felsőoktatási intézmények, Szellemi Tulajdon Nemzeti Hivatalával, kutatóintézetekkel stb.) kitérve az együttműködés intenzitására, a közös kutatások eredményeire.

**10. pont:**

Írja alá cégszerűen a nyilatkozatokat, amennyiben megfelel a valóságnak:

* A pályázat benyújtásának időpontjában a szervezet az adózás rendjéről szóló 2003. évi XCII. törvény 178. § 32. pontja szerint köztartozásmentes adózónak minősül.
* A szervezet nem vesztette el saját tőkéjét, illetve rendelkezik saját tőkével.
* A szervezetnek nincs államháztartás alrendszereiből juttatott támogatásra vonatkozó szerződésben vállalt – a pályázat benyújtását megelőző két naptári éven belüli – nem teljesített kötelezettsége.

**III. FEJEZET**

**KÖTELEZŐ MELLÉKLETEK**

Következőkben ismertetjük a kötelező mellékletek tartalmi követelményeit. Amennyiben a pályázat nem az előírtaknak megfelelő kötelező mellékleteket tartalmaz, úgy a pályázat nem érvényes, értékelés nélkül elutasításra kerül.

### Társasági szerződés, alapszabály vagy alapító okirat másolata, cégkivonat, aláírási címpéldány, egyéb dokumentumok

* **Gazdasági társaság** esetén a társasági szerződés, alapszabály vagy alapító okirat másolatát, 30 napnál nem régebbi cégkivonatot vagy annak hitelesített másolatát és az aláírási címpéldányt kérjük csatolni.
* Amennyiben a gazdasági társaság még nem került a cégnyilvántartásba bejegyzésbe, a társasági szerződés, alapszabály vagy alapító okirat másolatát, a cégbíróságnak az alapító okiratot befogadó igazolását (vagy annak hitelesített másolatát) és az aláírási címpéldányt kérjük csatolni
* **Helyi önkormányzatok társulása** esetén a társulásra vonatkozó dokumentumok hitelesített másolatát, a társulást képviselő személy(ek) aláírását hitelesítő dokumentumot kérjük csatolni.
* **Települési önkormányzat** esetén az önkormányzati testület képviseletre vonatkozó határozatának hitelesített másolatát, az önkormányzatot képviselő személy(ek) aláírását hitelesítő dokumentumot kérjük csatolni.

### Helyszínrajzok

A pályázathoz csatolni kell:

**B/1** Olyan térképet, amely bemutatja az ipari park közúti, vasúti és más – a gazdaság számára fontos – szállítási csomópont (kikötő, repülőtér, autópálya, gyorsforgalmi út) csatlakozását.

**B/2.** A település térképét, amelyen jelölni kell az ipari park településen belüli elhelyezkedését.

**B/3.** A Földhivatal által kiadott hiteles térképmásolatot, amely az ipari park valamennyi területét tartalmazza, berajzolva az ipari park határait.

A térképnek olyan léptékűnek kell lennie, hogy az ipari parki telkek teljes terjedelmükkel láthatók és **a helyrajzi számok jól olvashatók legyenek**. Amennyiben ez csak több térképmásolattal valósítható meg, úgy a térképmásolatokból összeszerkesztett – az ipari park valamennyi területét (törzs- és fejlesztési egyaránt) tartalmazó – egybefüggő térképet is csatolni kell, amelyen különböző színes kontúrral kérjük jelezni (az ingatlan határok mentén) a törzs-, valamint a fejlesztési területeket. Ha az összeszerkesztés miatt a helyrajzi számok olvashatatlanul kicsivé válnak, akkor a másolaton lévő helyrajzi szám fölé, vagy alá kell beírni kézzel az olvasható helyrajzi számot, lehetővé téve az ingatlanok azonosítását.

### Tulajdoni lapok és nyilatkozatok

### C/1. Tulajdoni lap másolat

### Kérjük, csatolja be a törzs-, valamint fejlesztési terület ingatlanainak 30 napnál nem régebbi hiteles tulajdoni lap másolatát. A törzsterület és a fejlesztési terület fogalmát és követelményrendszerét a Pályázati Útmutató I. fejezetének III. 1. a) pontja tartalmazza. Kérjük, hogy a könnyebb áttekintés érdekében a Formanyomtatvány 3. táblázatával megegyező sorrendet használjon.

### C/2. Törzsterületre vonatkozó nyilatkozatok

### Kérjük a mellékletbe becsatolni az ipari park törzsterületére vonatkozóan mindenegyes területre, amely nem a Pályázó tulajdonában áll, illetve mindenegyes betelepült vállalkozásra:

### Betelepített terület esetén a már betelepült vállalkozások nyilatkozatait arra vonatkozóan, hogy az ipari park részévé kívánnak válni és az ipari park szolgáltatásait igénybe kívánják venni.

### Amennyiben a betelepült vállalkozás nem saját tulajdonú ingatlanon működik, mellékelni kell az ingatlan tulajdonosának nyilatkozata mellett a bérlő nyilatkozatát is az ipari parkhoz való csatlakozásról.

* **Betelepíthető terület esetén** csatolni kell az ingatlan tulajdonosa és a Pályázó közötti szerződést a terület tartós (legalább 25 éves) hasznosítási jogának átadásáról, amennyiben a terület nem a Pályázó tulajdonát képezi.

**C/3. Fejlesztési területre vonatkozó nyilatkozatok**

Amennyiben a fejlesztési terület nem a Pályázó tulajdonát képezi, csatolni kell a tulajdonosok és a Pályázó közötti hasznosítási szerződést, vagy a tulajdonosok elvi nyilatkozatait a terület ipari parki hasznosításának lehetőségéről.

**C/4. A betelepült vállalkozások működési helyszínére vonatkozó dokumentumok**

A betelepült vállalkozásoknak az ipari park területén kell működniük, így a kijelölt területen székhellyel, telephellyel, vagy fiókteleppel kell rendelkezniük, amelyet a Pályázó a betelepült vállalkozások cégkivonatának egyszerű másolatával, vagy a Közigazgatási és Igazságügyi Minisztérium Céginformációs és az Elektronikus Cégeljárásban Közreműködő Szolgálat által üzemeltett online Ingyenes Céginformációról ([www.e-cegjegyzek.hu](http://www.e-cegjegyzek.hu/info/page/ceginfo))kinyomtatott dokumentumával igazolja. A cégkivonat adatait a közreműködő szervezet ellenőrizheti a cégjegyzékszám alapján.

1. **Az ipari park törzs- és fejlesztési területeinek Településrendezési Terv szerinti besorolására vonatkozó dokumentumok**

**D/1.** **A Településrendezési Terv ipari park törzs- és fejlesztési területeire vonatkozó részeinek másolata**

* + Kérjük másolatban csatolni az Önkormányzat által elfogadott Településrendezési Terv azon **térkép- és munkarészeit**, amelyek az ipari park kijelölt területére vonatkoznak. Ügyeljen arra, hogy egyértelműen azonosítható legyen a térképen az ipari park, ezért jelölje be annak körvonalát!
  + Kérjük továbbá hitelesített másolatban csatolni az **Önkormányzat határozatát** a Településrendezési Terv elfogadásáról.

Amennyiben az Önkormányzat még nem fogadta el a Településrendezési Tervet, akkor csatolni kell

* + - a Településrendezési Terv elkészítéséről az Önkormányzat határozatának hitelesített másolatát,
    - annak tartalmi követelményeit,
    - a Településrendezési Terv készítésével megbízott tervező által készített és aláírással hitelesített munkarész-, és térképtervezetet, amely az ipari park kijelölt területére vonatkozik. Ügyeljen arra, hogy egyértelműen azonosítható legyen a térképen az ipari park, ezért jelölje be annak körvonalát!

**D/2. Földhivatal elvi engedélye**

A területileg illetékes Földhivatal elvi engedélye a mezőgazdasági művelési ágból való kivonásról.

1. Az ipari park megvalósíthatósági tanulmánya, üzleti terve

A melléklet terjedelme maximum 35 oldal, amely önállóan értékelhető és alkalmas a már elért eredmények és a fejlesztési elképzelések, illetve a tervezett projekt megalapozottságának, megvalósíthatósága és betelepíthetősége realitásának megítélésére.

E/1. A térség munkaerejének jellemzése (max. 2 oldal)

Mutassa be a térségben rendelkezésre álló munkaerő képzettségét, korösszetételét, és az ipari park várható munkaerő szükségletét, a térség oktatási és szakemberképzési, illetve továbbképzési lehetőségeit, azok felkészültségét, rugalmas alkalmazkodóképességét a várható igények kielégítéséhez.

E/2. Az ipari park jellemzőinek bemutatása (max. 5 oldal)

Mutassa be az ipari park kialakításának előzményeit, kijelölt területének jellemzőivel.

Részletesen jellemezze a park területén meglévő és tervezett infrastruktúrát, beleértve a hírközlési és a közlekedési hálózatok meglévő csatlakozási pontjainak jelenlegi és tervezett jellemzőinek, illetve kapacitásainak megadásával.

E/3. Az ipari park működtetésével kapcsolatos elképzelései, szolgáltatásai, üzleti terv (max. 12 oldal)

Mutassa be a betelepült vállalkozásokkal történő kapcsolattartás módját, elképzeléseit a vállalkozások együttműködésének elősegítésére, és a park megvalósítását támogató marketingtervet. Mutassa be a tervezett vagy megvalósult K+F tevékenységet, valamint a betelepült vállalkozások által folytatott vagy folytatni tervezetett közös, vagy egymáshoz képest kiegészítő tevékenységet (marketing, beszállítás, kutatás).

Mutassa be az ipari park már megvalósított és tervezett szolgáltatásait, a szolgáltatást végző ipari parki és külső szervezeteket, a szolgáltatások tartalmát, minőségét és színvonalát. Amennyiben az ipari parkban működik inkubátor- és szolgáltatóház, innovációs központ, stb. mutassa be azok elhelyezkedését, általuk nyújtott szolgáltatásokat, működésüket, stb.

Részletesen térjen ki a park működtetéséhez szükséges források mértékére, forrására, összetételére a becsatolt üzleti tervben.

E/4. Működtető szervezet (max. 4 oldal)

Amennyiben az „Ipari Park” címre Pályázó nem saját maga kívánja végezni az ipari parki beruházás szervezését és működtetését, akkor létrehozhat egy működtető szervezet.

Mutassa be a létrehozott, vagy tervben szereplő működtető szervezetet, annak (tervezett) kialakítási módját, illetve működését. A kistérségi társulások kivételével a pályázatnak nem feltétele működtető szervezet létrehozása!

E/5. Az ipari park által tervezett beruházások (max. 6 oldal)

Mutassa be a tervezett beruházások (alapinfrastruktúra, inkubátor- és szolgáltatóház, innovációs központ és informatikai rendszer, stb.) műszaki és finanszírozási jellemzőit és ütemezését.

E/6. Megújuló energiaforrás (tervezett) használata (max. 3 oldal)

Amennyiben megújuló energiaforrás áll rendelkezésre a park területén, mutassa be annak műszaki paramétereit, kihasználtságát. Amennyiben csak tervezi annak bevezetését, részletesen mutassa be annak tervezett műszaki és finanszírozási jellemzőit. Ha a park nem használ, illetve nem tervez megújuló energiaforrás használatát, nem kell a pályázatba csatolni ezt a mellékletrészt.

Megújuló erőforrásnak számít pl. termál vizes fűtés, napelemes áramfejlesztés, szolártermikus áramfejlesztés, hőszivattyúk, hőkollektorok, szélenergia, folyóvízi erőmű, biomassza, árapály erőmű.

E/7. Az ipari park együttműködése más szervezetekkel (max. 2 oldal)

Ismertesse az ipari park és a települési önkormányzat együttműködésének jelenlegi, illetve a jövőbeni lehetséges módjait (amennyiben nem önkormányzat a Pályázó). Mutassa be a települési önkormányzat (tervezett) intézkedéseit, melyek arra irányulnak, hogy a betelepülni készülő befektetők gyorsabban indíthassák be üzleti tevékenységüket, és ezeket a G/1. melléklethez csatolt dokumentumokkal támassza alá.

Mutassa be az ipari park meglévő vagy tervezett kapcsolatait és együttműködését más szervezetekkel (pl.: kamarák, oktatási intézmények, munkaügyi központok, más ipari parkok, innovációs központok, szakmai civil szervezetek stb.). Az együttműködést az adott szervezet által kiadott, és a G/5. mellékletbe csatolt nyilatkozatokkal támassza alá.

**F. Az ipari park területének környezeti állapota**

Az ipari park törzs- és fejlesztési területének környezeti állapotára vonatkozó dokumentumok csatolásának feltételeit a Pályázati Útmutató I. fejezetének III. 1. részének d) és e) pontja tartalmazza. Az ott meghatározott esetekben csatolni kell:

**F/1. A terület környezeti állapotának tényfeltárását tartalmazó dokumentáció**

**F/2. Kármentesítési program**

A Környezetvédelmi, Természetvédelmi és Vízügyi Felügyelőség által jóváhagyott kármentesítési program csatolása.

**G. Támogató és együttműködő nyilatkozatok**

Csatolja a Pályázati Útmutató I. fejezetének III. 2. részének f) pontja értelmében az ipari park létrehozását támogató nyilatkozatokat.

**G/1. Települési önkormányzat támogatása**

* + A települési önkormányzat ipari park létesítését szakmailag támogató nyilatkozata, indoklása, a településfejlesztési elképzelésekkel való összhangja.
  + A **helyi rendeletek** kivonata az ipari parkba betelepülő vállalkozásoknak adott kedvezményekről.
  + Az ipari park létesítésével összefüggésben hozott települési önkormányzati határozatok kivonata.

**G/2. Helyi önkormányzatok társulási nyilatkozata**

Csatolja − amennyiben már működik − a helyi önkormányzatok társulási nyilatkozatát.

**G/3. Együttműködési nyilatkozat**

Csatoljaaz E/7. mellékletben részletezett együttműködésekről szóló nyilatkozatokat.

**H. 30 napnál nem régebben kiállított közokirat a pályázat benyújtásának időpontjában fennálló köztartozás-mentességről (amennyiben a Pályázó nem szerepel a köztartozásmentes adózói adatbázisban).**

**I. Amennyiben a betelepült vállalkozások legalább 20 megváltozott munkaképességű munkavállalót foglalkoztatnak, ez ennek igazolására szolgáló dokumentumok.**

**J. A betelepült vállalkozásokkal kötött betelepülési szereződések másolata**

**K. Pályázati díj befizetésének igazolása**

Csatolja a pályázati díj befizetés igazolására a banki terhelési értesítő hitelesített másolatát vagy az átutalást végrehajtó bank igazolását a Pályázati Útmutató I. fejezet V. 4. pontjának megfelelő módon.

## IV. FEJEZET

## EGYÉB

Amennyiben a Pályázó úgy ítéli meg, hogy a kötelezően benyújtandó dokumentumokon túl további, a pályázat szempontjából fontosnak ítélt közlendője van, akkor növekvő sorszámmal ellátott függelékeket csatolhat a pályázathoz.

A pályázatot a következő **kötelező sorrend** szerint**,** az egyes szerkezeti elemek (illetve a mellékletesetében részenként is) áttekinthető módon elválasztva kérjük összeállítani:

* pályázati adatlap;
* pályázati formanyomtatvány;
* kötelező mellékletek;
* függelékek.

1. A maximum adható 100 ponton felül további plusz pontok szerezhetők. [↑](#footnote-ref-1)